CELEX: 62010CA0259
Language: da
Date: 2011-11-10 00:00:00
Title: Forenede sager C-259/10 og C-260/10: Domstolens dom (Tredje Afdeling) af 10. november 2011 — Commissioners for Her Majesty's Revenue and Customs mod The Rank Group PLC (anmodning om præjudiciel afgørelse fra Court of Appeal (England & Wales) (Civil Division) og Upper Tribunal (Tax and Chancery Chamber) (Det Forenede Kongerige) — Det Forenede Kongerige) (Moms — sjette momsdirektiv — fritagelser — artikel 13, punkt B, litra f) — væddemål, lotterier og andre former for hasardspil eller spil om penge — princip om afgiftsneutralitet — mekanisk bingo med gevinster udbetalt kontant ( »mechanised cash bingo« ) — spillemaskiner — administrativ praksis, der afviger fra lovbestemmelserne — forsvar begrundet med fornøden omhu ( »due diligence« )

28.1.2012   
            
            
               DA
            
            
               Den Europæiske Unions Tidende
            
            
               C 25/9
            
         
      Domstolens dom (Tredje Afdeling) af 10. november 2011 — Commissioners for Her Majesty's Revenue and Customs mod The Rank Group PLC (anmodning om præjudiciel afgørelse fra Court of Appeal (England & Wales) (Civil Division) og Upper Tribunal (Tax and Chancery Chamber) (Det Forenede Kongerige) — Det Forenede Kongerige)
      (Forenede sager C-259/10 og C-260/10) (1)
      
      (Moms - sjette momsdirektiv - fritagelser - artikel 13, punkt B, litra f) - væddemål, lotterier og andre former for hasardspil eller spil om penge - princip om afgiftsneutralitet - mekanisk bingo med gevinster udbetalt kontant (»mechanised cash bingo«) - spillemaskiner - administrativ praksis, der afviger fra lovbestemmelserne - forsvar begrundet med fornøden omhu (»due diligence«)
      (2012/C 25/14)
      Processprog: engelsk
      
         Den forelæggende ret
      
      Court of Appeal (England & Wales) (Civil Division) og Upper Tribunal (Tax and Chancery Chamber) (Det Forenede Kongerige)
      
         Parter i hovedsagen
      
      
         Sagsøger: Commissioners for Her Majesty's Revenue and Customs
      
         Sagsøgt: The Rank Group PLC
      
         Sagens genstand
      
      Anmodning om præjudiciel afgørelse — Court of Appeal (England & Wales) (Civil Division) — fortolkning af artikel 13, punkt B, litra f), i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag (EFT L 145, s. 1) — fritagelse af væddemål, lotterier og andre hasardspil eller spil om penge — mekanisk bingo med gevinst udbetalt i kontanter (»mechanised cash bingo«) — national lovgivning, der foreskriver forskellig momsmæssig behandling af ydelser og tjenester, som er identiske set fra forbrugerens side, eller som tilfredsstiller de samme behov hos forbrugerne — forskelsbehandling på grundlag af indsatsens og gevinstens størrelse — tilsidesættelse af princippet om afgiftsmæssig neutralitet?
      
         Konklusion
      
      
                  1)
               
               
                  Princippet om afgiftsneutralitet skal fortolkes således, at en forskellig merværdiafgiftsmæssig behandling af to tjenesteydelser, som er identiske eller sammenlignelige fra forbrugerens synspunkt, og som tilfredsstiller de samme behov hos denne, er tilstrækkelig til at fastslå, at der foreligger en tilsidesættelse af dette princip. En sådan tilsidesættelse forudsætter således ikke, at der derudover dokumenteres en faktisk konkurrence mellem de omhandlede tjenesteydelser eller en konkurrencefordrejning på grund af den forskellige behandling.
               
            
                  2)
               
               
                  Princippet om afgiftsneutralitet skal fortolkes således, at det, i tilfælde af at to hasardspil behandles forskelligt med hensyn til tildeling af merværdiafgiftsfritagelse i henhold til artikel 13, punkt B, litra f), i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag, ikke skal tages i betragtning, at de to spil henhører under forskellige bevillingskategorier og er underlagt forskellige retlige regelsæt med hensyn til kontrol og regulering.
               
            
                  3)
               
               
                  Ved bedømmelsen af, om to typer af spillemaskiner er sammenlignelige, henset til princippet om afgiftsneutralitet, og kræver samme merværdiafgiftsmæssige behandling, skal det efterprøves, om anvendelsen af disse typer er sammenlignelig fra gennemsnitsforbrugerens synspunkt og tilfredsstiller de samme behov hos denne, hvorved de elementer, der vil kunne tages i betragtning i denne henseende bl.a. omfatter minimums- og maksimumsindsatser og gevinster samt chancerne for gevinst.
               
            
                  4)
               
               
                  Princippet om afgiftsneutralitet skal fortolkes således, at en afgiftspligtig person ikke kan kræve tilbagebetaling af merværdiafgift, der er blevet betalt af visse tjenesteydelser, ved at gøre gældende, at dette princip er blevet tilsidesat, når den berørte medlemsstats afgiftsmyndigheder i praksis har behandlet sammenlignelige tjenesteydelser som afgiftsfritagne ydelser, selv om de ikke er merværdiafgiftsfritaget i henhold til den relevante nationale lovgivning.
               
            
                  5)
               
               
                  Princippet om afgiftsneutralitet skal fortolkes således, at en medlemsstat, der har benyttet sig af sine skønsbeføjelser i henhold til artikel 13, punkt B, litra f), i sjette direktiv 77/388 og har merværdiafgiftsfritaget tilrådighedsstillelse af ethvert middel til hasardspil, samtidig med at den har udelukket en kategori af spillemaskiner, der opfylder visse kriterier, fra denne fritagelse, ikke kan modsætte sig en anmodning om tilbagebetaling af merværdiafgift, som begrundes med tilsidesættelsen af dette princip, med den begrundelse, at medlemsstaten har reageret med den fornødne omhu på udviklingen af en ny type af spillemaskiner, som ikke opfylder disse kriterier.
               
            
         (1)  EUT C 209 af 31.7.2010.